**Stavba:** Preferencia MHD v Bratislave

**Mestská časť:** Petržalka

**Križovatka:** č. 582a Panónska cesta – Ševčenkova

č. 582b Panónska cesta – podchod ŽSR

Križovatka č. 582a Panónska cesta – Ševčenkova je existujúca svetelne riadená trojramenná križovatka s odsadeným deleným priechodom pre chodcov č. 582b Panónska cesta – podchod ŽSR, ktorý je vzdialený od križovatky cca 240 m smerom k Mostu SNP. Križovatka a priechod pre chodcov sú riadené radičom CDS (cestnej dopravnej signalizácie) typu MS5X s uvedením do prevádzky v roku 2002.

Pre zabezpečenie preferencie MHD systémom TETRA je potrebná kompletná výmena všetkých prvkov CDS (radič, stožiare, káblové súbory, detekcia vozidiel pomocou magnetometrov, detekcia chodcov – dopytové tlačidlá pre chodcov). Radič CDS bude vybavený technológiou pre zapojenie LED návestidiel 24 V pre dve križovatkové časti. Radič bude vybavený systémom TETRA na preferenciu MHD. Križovatka nebude vybavená kamerovým dohľadom. Káblové prepojenie radiča CDS a rozpojovacej skrine RS umiestnenej pri priechode pre chodcov č. 582b Panónska cesta – podchod ŽSR  je urobené existujúcimi káblami CDS s prierezom kábla 2,5mm2. V priechode pre chodcov je potrebné urobiť nové káblové prepojenia, medzi RS a stožiarmi CDS, káblami CDS s minimálnym prierezom káblových žíl 2,5 mm2. Zemné práce budú v potrebnom rozsahu obsahovať výkopy káblových rýh, základov stožiarov a skríň CDS a ostatných prác potrebných na sfunkčnenie svetelne riadenej križovatky a odsadeného priechodu pre chodcov.

Pripojenie pod riadiacu centrálu KDI (Špitálska ulica) bude vzduchom cez LTE/5G. Nový radič CDS bude vybavený modemom na pripojenie pomocou dátovej siete, ktorý musí umožňovať pripojenie pomocou protokolu TCP/IP. Toto pripojenie umožňuje kontrolovať a riadiť radič CDS.

Prípojka NN bez zmeny.

