**Stavba:** Preferencia MHD v Bratislave

**Mestská časť:** Petržalka

**Križovatka:** č. 544 Furdekova – Šustekova

č. 545 Bosákova – Šustekova

Križovatka č. 544 Furdekova – Šustekova je existujúca trojramenná svetelne riadená križovatka a križovatka č. 545 Bosákova – Šustekova je existujúca štvorramenná svetelne riadená križovatka. Križovatky č. 544 a č. 545 sú vzdialené od seba cca 180 m a sú riadené zo spoločného radiča, ktorý sa nachádza v križovatke č. 545. Križovatky sú riadené radičom CDS (cestnej dopravnej signalizácie) typu MS s uvedením do prevádzky v roku 1998.

Pre zabezpečenie preferencie MHD systémom TETRA je potrebná kompletná výmena všetkých prvkov CDS (radič, stožiare, káblové súbory, detekcia vozidiel pomocou magnetometrov, detekcia chodcov – dopytové tlačidlá pre chodcov). Radič CDS bude vybavený technológiou pre zapojenie LED návestidiel 24 V pre dve križovatkové časti. Radič bude mať optické pripojenie do riadiacej centrály KDI (Špitálska ulica). Radič bude vybavený systémom TETRA na preferenciu MHD. Križovatky budú vybavené kamerovým dohľadom. Káblové prepojenie radiča CDS a križovatky Furdekova – Šustekova bude s minimálnym prierezom kábla 2,5 mm2. Zemné práce budú v potrebnom rozsahu obsahovať výkopy káblových rýh, základov stožiarov a skríň CDS a ostatných prác potrebných na sfunkčnenie svetelne riadených križovatiek.

Pripojenie do optickej siete bude na existujúcu vzdušnú optickú sieť, ktorá patrí MG BA. Optický kábel prechádza cez križovatku č. 544 Furdekova – Šustekova zavesený na stožiaroch V.O. Optický kábel bude prerušený a bude zriadený nový optický technologický uzol na pripojenie nového radiča CDS a dvoch bodov kamerového dohľadu križovatiek. Prípojný optický kábel bude typu SM v potrebnom počte vlákien (vzhľadom na existujúcu topológiu siete) s podzemným vedením v HDPE chráničke. HDPE bude zaužívanej farby. Bude na nej názov Metropolitná optická sieť BA s číslom na zástupcu sekcie informatiky na Magistráte hlavného mesta SR Bratislavy a webová stránka v tvare: \*\*\* Metropolitná optická sieť BA \*\*\* www.bratislava.sk \*\*\* +421 25935 6582 \*\*\*, kde sa môže volať v prípade hlásenia poruchy. Názov a číslo bude bielej farby RAL 9010. Optické vlákna budú spĺňať parametre optických vlákien podľa ITU-T odporúčaní G.652D a G.657A1. Križovania a súbehy s inými sieťami budú riešené v zmysle požiadaviek STN 73 6005, STN 33 2000-5-52 a ďalších predpisov.

Uvedený obrázok je ilustratívny návrh riešenia. Bližšiu špecifikáciu riešenia očakávame v PD.

Prípojka NN bez zmeny.

